Tina Nedergaard (V), 2008-03-11:
Beslutningsforslaget, som er stillet af oppositionen, retter sig mod at sikre, at alle kvæg- og svinebesætninger får kontrolbesøg mindst hvert tredje år.
Lad mig først slå fast, at vi i Venstre hundrede procent deler ønsket om at sikre den højeste grad af velfærd for vores husdyrhold.
Derfor har vi også, som ministeren har skitseret, allerede i dag en omfattende offentlig indsats for at sikre dyrene på danske besætninger så gode forhold som muligt.
Vi har et omfattende regelsæt for, hvorledes dyrene skal behandles, og vi har meget opsyn med dyrene, mens de lever, og også ved slagtningen af dem.
Selv om vi i Danmark således er nået rigtig langt, er det da også givet, at nogle ting kan blive bedre.
Derfor er vi i Venstre også positivt indstillet over for nye initiativer, som kan gøre det endnu bedre.
Vi ser derfor frem til de forhandlinger, som regeringen har startet med udgangspunkt i en omfangsrig rapport om mulige forbedringer at den veterinære kontrol.
I dag gennemfører vi allerede stikprøvekontrol på 5 pct. af besætningerne årligt.
Alle besætninger har dyrlægebesøg mindst en gang om året, og en meget stor andel af producenterne har jævnlige besøg af en praktiserende dyrlæge som en del af sundhedsrådgivningen.
Vi er imidlertid i Venstre villige til at gå videre.
I Venstre mener vi f.eks. ligesom udvalget, der har analyseret området, at vi kan bruge egenkontrollen endnu mere effektivt.
Det kan f.eks. ske ved at trække på de mange informationer, der allerede i dag er i den enkelte besætning.
F.eks. vil man i kvægbesætninger kunne redegøre for dødelighed, negative slagtefund, bemærkninger fra 5-procents-besøgene og for transport og slagtning af dyrene.
Sammenholdes denne information med kontrolmyndighedernes indsats, øges mulighederne for at sætte ind netop der, hvor behovet er.
Vi mener ligeledes i Venstre, at det er absolut nødvendigt, at kontrol kombineres med rådgivning, som vi f.eks. med et bredt flertal i Folketinget har gjort det på fødevareområdet, da målet jo er dyrevelfærd og ikke afstraffelse.
Omvendt viger vi i Venstre heller ikke tilbage for at straffe producenter, transportører eller andre, som ikke overholder reglerne for god behandling af dyrene.
Vi er i Venstre interesseret i at gå videre ad vejen med sundhedsrådgivningen i de enkelte besætninger og på den måde drage nytte af den store ekspertise og de rådgivningsmuligheder, der ligger, i og med at de praktiserende dyrlæger kender besætningerne og også kommer hyppigt til besætningerne.
Vi deler imidlertid ikke forslagsstillernes opfattelse af, at når bare myndighederne kontrollerer noget mere, så er alt godt.
Vi mener i Venstre, at problemstillingen er langt mere kompleks, og at opfølgningen kræves mere nogle steder end andre.
Det gælder inden for brancherne, men også i forhold til de enkelte besætninger, hvor vi bør drage nytte af den viden, der allerede er samlet op.
Vi ønsker i Venstre at slå ned, hvor overtrædelserne sker, og give rådgivning, hvor der er utilstrækkelig viden, ligesom vi ønsker at drage nytte af den viden på veterinærområdet, som udvalgsarbejdet har medført.
En svaghed ved nærværende forslag er, at det ikke sandsynliggøres, at der kan skaffes dyrlæger til at løse den foreslåede opgave.
Vi støtter altså ikke forslaget, men støtter fuldt og helt intentionen om at sikre den bedst mulige velfærd for dyrene, hvorfor vi ser frem til de videre forhandlinger herom.